**vlada republike srbije**

**SIPRU-Tim ZA SOCIJALNO UKLJUČIVANJE I SMANJENJE SIROMAŠTVA**

**Projekat „Znanjem do posla– Е2Е” Faza 2, za period 1. januara 2020 do 31. decembra 2021**

**ZAHTEV ZA DOSTAVLJANJE IZJAVE O ZAINTERESOVANOSTI**

za pružanje podrške Ministarstvu za rad, zapošljavanje, boračka i socijalna pitanja za izradu Strategije zapošljavanja za period 2021-2026: *Ex-post* analiza Nacionalne strategije zapošljavanja za period 2011-2020

Vlada Republike Srbije je dobila donaciju Švajcarske Konfederacije preko Švajcarske agencije za razvoj i saradnju (SDC) u okviru projekta „Znanjem do posla– Е2Е” Faza 2, za period 1.januara 2020 do 31.decembra 2021, i ima nameru da deo sredstava usmeri na finansiranje ove aktivnosti.

**Ciljevi angažovanja**

Od angažovanog konsultanta (pravnog lica) se očekuje da sprovede *ex-post* analizu efekata Nacionalne strategije zapošljavanja za period 2011-2020, koja je neophodna za definisanje Strategije zapošljavanja za period 2021-2026. godine u skladu sa Zakonom o planskom sistemu i Uredbom o metodologiji upravljanja javnim politikama, analizi efekata javnih politika i propisa i sadržaju pojedinačnih dokumenata javnih politika („Sl. glasnik RS“, br. 8/19), kao i učešće u procesu konsultacija u okviru Radne grupe za strategiju zapošljavanja.

### Kontekst zadataka

Ovaj projektni zadatak doprinosi postizanju ishoda 1 i predstavlja podršku Ministarstvu za rad, zapošljavanje, boračka i socijalna pitanja (MRZBSP) kao institucionalnom partneru za E2E, u definisanju okvira javne politike za zapošljavanje. Glavni strateški dokument politike zapošljavanja u Republici Srbiji je Nacionalna strategija zapošljavanja za period 2011-2020. godine („Sl. glasnik RS“, 37/11), koja je u poslednjoj godini primene, a MRZBSP je u pripremi novog strateškog okvira. Nova Strategija zapošljavanja za period 2021 - 2026. godine biće definisana u okviru Radne grupe koju formira MRZBSP, a koja se sastoji od predstavnika nadležnih ministarstava i javnih institucija (Ministarstvo prosvete, nauke i tehnološkog razvoja, Ministarstvo omladine i sporta, Ministarstvo privrede, Ministarstvo finansija, Nacionalna služba za zapošljavanje, Republički zavod za statistiku, Privredna komora i drugi), socijalnih partnera i nevladinih organizacija.

Narodna skupština Republike Srbije je u 2018. godini usvojila Zakon o planskom sistemu Republike Srbije („Sl. glasnik RS“, 30/18), kojim se uređuje planski sistem Republike Srbije, upravljanje sistemom javnih politika, kao i vrsta i sadržaj planskih dokumenata. Stoga je neophodno da dokumenti javne politike u oblasti zapošljavanja budu usklađeni sa ovim zakonom. Prema Zakonu o planskom sistemu, dokumenti javne politike izrađuju se u skladu s rezultatima *ex-ante* i *ex-post* analize efekata važećih dokumenata i propisa javne politike u toj oblasti. U 2019. godini, uz podršku SIPRU i programa E2E sprovedene su ex-post analiza efekata Nacionalnog akcionog plana zapošljavanja (NAPZ) za 2017. godinu i NAPZ za 2018. godinu i ex-ante analiza efekata NAPZ za 2020. godinu u okviru izrade NAPZ za 2020. godinu.

### Projektni zadatak i opis posla/očekivani rezultati

Realizacija zadataka treba da se zasniva na godišnjim izveštajima o sprovođenju NAPZ, na Proceni uspešnosti Nacionalne strategije zapošljavanja za period 2011-2020. godine za prvih pet godina primene (2011-2015)[[1]](#footnote-1), na informacijama i podacima (kvantitativni i kvalitativni) dobijenim i iz drugih izvora, a koji se odnose na efekte politike zapošljavanja. Ex-post analiza treba da obuhvati ocenu relevantnosti, efikasnosti, delotvornosti, uticaja i održivosti Nacionalne strategije zapošljavanja za period 2011-2020, sa ciljem da se dalje unapredi politika zapošljavanja. Analiza će biti predstavljena na sastancima Radne grupe.

*Ex- post* analiza treba da oceni sledeće glavne aspekte:

1. Analiza stanja za period 2011 - 2020: makroekonomska politika Republike Srbije i strukturne reforme; demografski trendovi; trendovi na tržištu rada u relevantnom periodu (ključni indikatori, trendovi zaposlenosti, dualnosti na tržištu rada, regionalni aspekti, ključne ranjive grupe na tržištu rada, koristeći podatke iz Ankete o radnoj snazi i podatke o registrovanoj zaposlenosti / nezaposlenosti);
2. Procena ostvarenosti strateških ciljeva, očekivanih rezultata i definisanih mera iz Nacionalne strategije zapošljavanja za period 2011-2020 i ocena postignutog efekta;
3. Procena sadržaja i strukture intervencija prilikom definisanja Strategije zapošljavanja, posebno se fokusirajući na aktivnosti u implementaciji strategije, mehanizma koordinacije i implementacije, budžeta, procesa praćenja i izveštavanja, korišćenih instrumenata, itd;
4. Identifikacija glavnih problema na osnovu nalaza iz prethodnih tačaka, u okviru novog strateškog okvira za zapošljavanje, kao i postavljanje jasnih ciljeva i preporuka za njihovu realizaciju.

Svi navedeni zadaci treba da se sprovode u skladu sa zaključcima konsultacija sa MRZBSP i SIPRU.

Rezultati

* Plan rada i metodologija za analizu, odobrena od strane MRZBSP i SIPRU;
* Struktura ex-post analize (pre početka rada na analizi) odobrena od strane MRZBSP i SIPRU, uključujući listu zainteresovanih strana / partnera koji će biti konsultovani;
* Učestvovanje u procesu konsultacija i predstavljanje glavnih nalaza analize (MRZBSP / SIPRU, Radna grupa za strategiju zapošljavanja);
* Prikupljanje i razmatranje mišljenja / komentara dobijenih u toku procesa konsultacija u saradnji sa MRZBSP, SIPRU i Radnom grupom;
* Nacrt i finalna verzija ex-post analize efekata Nacionalne strategije zapošljavanja za period 2011-2020. sa predlogom ciljeva i preporuka za njihovo sprovođenje u okviru nove strategije zapošljavanja nakon 2020. godine.

### Trajanje angažmana

Angažman će se sprovoditi u okviru projekta „Znanjem do posla – Е2Е” Faza 2, koji se sprovodi za period od 01. januara 2020. do 31. decembra 2021 godine. Konsultant (pravno lice) koji ispuni kriterijume će biti angažovan u periodu od 20. juna 2020. do 31. decembra 2020. godine.

**\*\*\***

Pozivaju se zainteresovani ponuđači da podnesu svoju izjavu o zainteresovanosti za pružanje navedenih usluga.

**Zainteresovani konsultant (Pravno lice) treba da ispunjava sledeće uslove:**

Organizacija ima sledeće iskustvo (najviše 40 bodova)

1. Iskustvo organizacije u radu na pitanjima politike zapošljavanja i socijalnog uključivanja;

2. Prethodna iskustva u izradi *ex-post* analiza.

**Predloženi članovi tima treba da ispunjavaju sledeće uslove:**

Predloženi ključni članovi timaimaju sledeće veštine, iskustvo i kvalifikacije (najviše 60 bodova)

1. Vođa tima (30 bodova)

* Univerzitetska diploma iz društvenih nauka;
* Najmanje deset godina radnog iskustva u relevantnoj oblasti (društvene nauke);
* Značajno iskustvo sa referencama o sprovođenju najmanje dve *ex-post* analize procene uticaja u oblastima zapošljavanja, socijalne uključenosti i / ili smanjenja siromaštva;
* Dobro razumevanje politike zapošljavanja u Republici Srbiji, njenog institucionalnog i zakonskog okvira;
* Iskustvo u saradnji sa nacionalnim i međunarodnim partnerima (civilno društvo, javna uprava, socijalni partneri, lokalne organizacije itd.);
* Odlično poznavanje Zakona o planskom sistemu Republike Srbije i pratećih podzakonskih akata;
* Odlično znanje engleskog jezika;
* Dobre analitičke veštine, pisanje i izveštavanje;
* Odlične komunikacione veštine.

2. Ključni ekspert (15 poena)

* Univerzitetska diploma iz društvenih nauka;
* Najmanje pet godina iskustva u relevantnoj oblasti (društvene nauke);
* Dokazano iskustvo u sprovođenju barem jedne *ex-post* analize procene uticaja u oblastima zapošljavanja, socijalne uključenosti i / ili smanjenja siromaštva;
* Dobro razumevanje politike zapošljavanja u Republici Srbiji, njenog institucionalnog i zakonskog okvira ;
* Dobro poznavanje engleskog jezika;
* Odlične veštine prikupljanja i obrade podataka;
* Odlične analitičke veštine, pisanje i izveštavanje.

3. Ključni ekspert (15 poena)

* Univerzitetska diploma iz društvenih nauka;
* Najmanje pet godina iskustva u relevantnoj oblasti (društvene nauke);
* Dokazano iskustvo u sprovođenju bar jedne *ex-post* analize procene uticaja u oblastima ekonomije i socijalne uključenosti;
* Dobro razumevanje politike zapošljavanja u Republici Srbiji, njenog institucionalnog i zakonskog okvira;
* Dobro poznavanje engleskog jezika;
* Odlične veštine prikupljanja i obrade podataka;
* Odlične analitičke i komunikacijske veštine.

**Izjava o zainteresovanosti treba da sadrži sledeće informacije:** 1) informacije o konsultantu (ponuđaču sa svojstvom pravnog lica) na srpskom jeziku (popuniti formular dat u Prilogu 1); 2) informacije o iskustvu u realizaciji sličnih aktivnosti iz kojih se mogu videti kvalifikacije i sposobnosti da sprovede projektni zadatak (na srpskom jeziku; popuniti formular dat u Prilogu 2), 3) biografije ključnog osoblja na engleskom jeziku.

# Izbor će se vršiti primenom metode: “Izbor na osnovu kvalifikacija konsultanata“, u skladu sa postupkom predviđenim Prilogom br. 4 iz Sporazuma između Vlade Švajcarske Konfederacije i Vlade Republike Srbije u vezi sa donacijom za projekat „Znanjem do posla– Е2Е” Faza 2, za period od 1.januara 2020. do 31.decembra 2021, koji možete pogledati na <http://socijalnoukljucivanje.gov.rs/wp-content/uploads/2020/04/Prilog-broj-4.doc>

Molimo da izjavu o zainteresovanosti dostavite elektronskom poštom na adresu [biljana.bozovic@gov.rs](mailto:biljana.bozovic@gov.rs) najkasnije **do 04. juna 2020. godine do 16h**.

## PRILOG 1

**OBRAZAC IZJAVE O ZAINTERESOVANOSTI**

Izražavamo zainteresovanost za **podršku Ministarstvu za rad, zapošljavanje, boračka i socijalna pitanja za izradu Strategije zapošljavanja za period 2021-2026: *Ex-post* analiza Nacionalne strategije zapošljavanja za period 2011-2020**

|  |  |
| --- | --- |
| **Naziv Aplikanta (pravnog lica)** |  |
| **Adresa** |  |
| **Broj telefona** |  |
| **E-mail adresa** |  |
| **Kontakt osoba** |  |
| **Ime potpisnika ugovora (zakonski zastupnik organizacije)** |  |
| **PIB/MB** |  |
| **Status (obveznik PDV-a ili ne)** |  |

Ovim potvrđujem da su ovde navedeni i priloženi podaci potpuni i tačni.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ovlašćeno lice organizacije

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Potpis

\_\_\_\_\_\_\_\_\_\_\_\_\_\_\_\_\_\_\_\_\_

Datum

**PRILOG 2**

**Iskustvo u obavljanju sličnih zadataka**

|  |  |  |  |
| --- | --- | --- | --- |
| ***Period trajanja (od – do)*** | ***Lokacija*** | ***Organizacija i kontakt osoba***  ***(ime, prezime i email adresa)*** | ***Opis*** |
|  |  |  |  |
|  |  |  |  |
|  |  |  |  |

**PRILOG 3**

**BIOGRAFIJE ČLANOVA TIMA** (na engleskom jeziku)

1. MRZBSP uz podršku Evropske unije, 2017. godine. [↑](#footnote-ref-1)